b"\n_START_ARTICLE_\nSant Jaume de Codonyet\n_START_SECTION_\nUbicaci\xc3\xb3\n_START_PARAGRAPH_\nSant Jaume de Codonyet est\xc3\xa0 situada a l'extrem nord-oriental de la parr\xc3\xb2quia de Sorba, al municipi de Montmajor, al l\xc3\xadmit territorial amb Nav\xc3\xa8s. Est\xc3\xa0 molt a prop dels masos Jordana i Ca l'Agut.\n_START_SECTION_\nDescripci\xc3\xb3\n_START_PARAGRAPH_\nEl temple de Sant Jaume de Codonyet t\xc3\xa9 una \xc3\xbanica nau que est\xc3\xa0 coberta a doble vessant i est\xc3\xa0 orientada cap a l'est i t\xc3\xa9 un campanar de planta quadrada adossat a la fa\xc3\xa7ana de l'oest. El campanar t\xc3\xa9 quatre obertures amb arcs de mig punt adovellats i est\xc3\xa0 cobert per quatre vessants. La fa\xc3\xa7ana \xc3\xa9s del 1834 quan se li va posar una porta que t\xc3\xa9 una llinda de pedra d'una \xc3\xbanica pe\xc3\xa7a, una creu i la data en qu\xc3\xa8 es va construir. Al damunt d'aquesta llinda hi ha un front\xc3\xb3 en forma de triangle. Al centre de la fa\xc3\xa7ana hi ha un petit \xc3\xb2cul coronat per una creu que il\xc2\xb7lumina l'interior del temple._NEWLINE_L'altar major de l'esgl\xc3\xa9sia est\xc3\xa0 dedicat a Sant Jaume i data del segle XIX; fou restaurat despr\xc3\xa9s de la Guerra Civil Espanyola i t\xc3\xa9 dues forn\xc3\xadcules laterals amb imatges de Sant Marc i Sant Isidre. Al temple tamb\xc3\xa9 hi ha pintures i exvots. El cementiri que hi ha davant l'esgl\xc3\xa9sia hi ha tombes dels ve\xc3\xafns difunts de les cases ve\xc3\xafnes: ca l'Agut,la caseta de l'Agut, cal Jordana, Comabella, ca l'Oucovat, cal Passavant, Duocastella (Nav\xc3\xa8s) i Comabella (Nav\xc3\xa8s).\n_START_SECTION_\nHist\xc3\xb2ria\n_START_PARAGRAPH_\nSant Jaume de Codonyet tenia com a patr\xc3\xb3 al principi a Sant Cugat i depenia, com Sorba i Gargall\xc3\xa0 del monestir de Santa Maria de Ripoll. En el testament del comte Borrell II datat del 993 ced\xc3\xad al monestir ripollenc Codonyet i la seva esgl\xc3\xa9sia (alaudes de Codoniero cum suos terminos et cm ipsa Ecclesia et decmis et primitiis ad integrum). El 999 aix\xc3\xb2 fou ratificat pel comte  Mir\xc3\xb3. Es creu que Sant Cugat de Codonyet estava vinculat a la parr\xc3\xb2quia de Santa Maria de Sorba i que a l'edat moderna canvi\xc3\xa0 la seva advocaci\xc3\xb3 i es dedic\xc3\xa0 a Sant Jaume, que \xc3\xa9s el seu patr\xc3\xb3 actual. El 1345 Sant Jaume de Codonyet era una parr\xc3\xb2quia, cosa que \xc3\xa9s confirmada per les sepultures de pedra que hi ha al seu cementiri. Sant Jaume de Codonyet \xc3\xa9s esmentada com a sufrag\xc3\xa0ria de l'esgl\xc3\xa9sia parroquial de Santa Maria de Sorba, l'any 1757, quan el rector de Sorba, moss\xc3\xa8n Carles Miralles, redact\xc3\xa0 la consueta. A finals del segle XVIII l'esgl\xc3\xa9sia centrava un petit nucli de set cases.\n_START_SECTION_\nCulte\n_START_PARAGRAPH_\nA Sant Jaume de Codonyet s'hi celebra la missa el diumenge posterior al dia de Sant Jaume i el dia de la seva patrona, la Mare de D\xc3\xa9u del Carme."